  Туспуктэм: vk.com (Максим Шумихин) Наталия Сильвестрова Максим Шумихинэз Удмуртиысь тӧролэн но кивалтэтлэн администрациенызы кивалтӥсе пуктӥзы. Со сярысь косэмез улосвыллэн тӧроез Александр Бречалов юнматӥз, ивортӥз элькунысь тӧролэн но кивалтэтлэн пресс-службазы. Азьвыл со кивалтӥсьлэсь ужзэ быдэсъясь вал. Максим Шумихин администрациын 2010-тӥ арысен ужа. Кун службаын ужамез 16 ар луэ. Удмуртиысь тӧролэн, элькун тӧролэн но кивалтэтлэн администрацизылэн кивалтӥсезлэн таукаронъёсынызы, улос кивалтэтлэн, элькунлэн данъян грамотаосынызы пусъемын, «Кун но муниципал службаысь сиё-дано ужась» ним басьтӥз. Администрацилэн кивалтӥсезлы нырысетӥ воштӥсе Дмитрий Мироновез юнматӥзы. Со 2022-тӥ арысен южтолэзьысен тӧролэн но кивалтэтлэн администрациязы ужа, азьвыл – «Народный фронт "За Россию"» огъяросси мер движенилэн быдэсъясь комитетаз, «Единая Россия» партилэн центральной быдэсъясь комитетаз департаментъёслэн кивалтӥсез луыса. ВАТСАН Максим Шумихин Удмурт кун университетысь филологи факультетэз йылпумъяз. 14 ар ӵоже «Удмуртия» кун телерадиокомпаниын но «Мынам Удмуртие» телеканалын ужаз. 2010-тӥ арын улосвыл кивалтӥсьлэн администрацияз выжиз. Александр Волковлэн, собере Александр Соловьёвлэн юрттӥсьсы вал, 2017-тӥ арысен Александр Бречаловлэн секретариатэныз кивалтӥз. 2021-тӥ арын оштолэзе элькун тӧролэн но кивалтэтлэн администрацизылэн кивалтӥсезлы воштӥсе юнматӥзы. Интыужысьтыз ас мылкыд каремезъя кошкиз.2021-тӥ арын шуркынмонэ Удмуртиысь Калыкъёслэн эшъяськон юртэнызы кивалтыны кутскиз. 2022-тӥ арын шуркынмонэ Улосвыл тӧролэн но кивалтэтлэн администрациенызы кивалтӥсьлэн воштӥсез луиз, берелогес кивалтӥсьлэсь ужзэ быдэсъясь.  Тодэ вайытом, Светлана Пальчик Удмуртиысь Быръёнъёсъя валтӥсь ӧрилэн тӧроез луиз. Тегъёс: Удмуртия Политика кивалтӥсьёс  